# Opsamling på kvalitetsudviklings-og evalueringsplanen for Slagelse Gymnasium, 2022-2023

## Kvalitetssystemet på SG

Målet med kvalitetssystemet på Slagelse Gymnasium er at sikre et meningsfuldt og systematisk arbejde med kvalitetssikring og kvalitetsudvikling, som er bredt funderet, og som bygger på aktiv deltagelse af alle medarbejdere. Hensigten med dette arbejde er at skabe et fælles udgangspunkt m.h.t. praksis og procedurer for aktiviteterne på skolen for derved bedre at kunne evaluere og efterfølgende reflektere over og justere disse. Hermed sikres et godt udgangspunkt for at hele organisationen udvikler sig, idet alle er med til at skabe ambitioner og sætte mål og retning for skolens videre udvikling.

Det løbende arbejde med kvalitetssikring er nedskrevet i skolens kvalitetsudviklings- og evalueringsplan. Denne giver en oversigt over de mål og processer, som er den konkrete udmøntning af skolens kvalitetsstrategi. Planen er bygget op over en række områder, hvor første punkt er særlige strategiske mål.Begrebet dækker over særlige temaer eller indsatsområder, som i et pågældende skoleår er vigtige for skolens videre udvikling og dermed at realisere skolens vision. Herefter følger områderne nøgleresultater, processer, organisering og ressourcer.

Ved slutningen af hvert skoleår udarbejder ledelsen en skriftlig sammenfatning af de særlige strategiske mål samt andre relevante områder fra skolens kvalitetsarbejde. Denne danner herefter afsæt for formulering af nye strategiske mål for næste skoleår. Hvor det er relevant, udarbejdes der er egentlig handleplan i forlængelse af målene. Den formative proces er dermed et bærende element i arbejdet med kvalitetssikring og evaluering på Slagelse Gymnasium – *vi evaluerer for at udvikle*.

## Opsamling på strategiske mål for skoleåret 2022-2023

### **Fortsat stabil drift**

Der er igangsat et udviklingsarbejdet med fokus på samarbejdet mellem ledelse og sekretariat. Overordnet set er temaerne kommunikation og kompetencer samt udvikling i de administrative teams. Arbejdet fortsættes i skoleåret 2023/24.

### **Læringsrummet og læringsmiljø**

Der har været i alt tre fokuspunkter for temaet ”Læringsrummet og læringsmiljø”. Disse er:

### Projekt om IT i klasserummet og fordybelse

Der har været nedsat en arbejdsgruppe, som har arbejdet med temaet *IT i klasserummet og fordybelse*.

I forlængelse heraf har der været arrangeret en pædagogisk dag med oplæg af Dorte Ågård om IT i klasserummet, klasseledelse og motivation. Som et resultat af udviklingsarbejdet er der vedtaget nye IT-regler for skolen og der er skabt øget fokus på den pædagogiske/didaktiske diskussion af IT i klasserummet - med inddragelse af team og faggrupper. *IT i klasserummet og fordybelse* vil fortsat være et mål for skoleåret 2023/24.

#### *Projekt om grundforløbet og 1.g*

Strategigruppen for undervisning har fortaget en række fokusgruppe og individuelle interviews om overgangen til uddannelsen. Relevante pointer er blevet inddraget i det pædagogiske udviklingsarbejde. Strategigruppen for undervisning fortsætter med de samme interviewpersoner i 2.g og 2.hf.

Desuden tages der stilling til, om der skal laves nye interviews for 1.g og 1.hf.

Overgang til gymnasiet

Der er etableret et samarbejde i matematik med Antvorskov skole og Marievangsskolen.

Lignende samarbejder er på tegnebrættet i tysk, dansk og engelsk.

Fokus for samarbejdet er overgangen mellem grundskole og gymnasium.

### **Skriftlighed**

Der har været nedsat en arbejdsgruppe, som har arbejdet med temaet *Skriftlighed og plagiat*.

I forlængelse heraf har der været arrangeret en pædagogisk dag. Som et resultat af udviklingsarbejdet er det vedtaget, at alle faggrupper skal udarbejde en præcis beskrivelse af, hvad der konstituerer snyd i deres fag. Desuden skal faggrupperne udvikle nogle øvelser, som kan bruges til at diskutere temaet med eleverne inden for en faglig kontekst. Endelig er det vedtaget, at hele skolen arbejder med emnet ved starten af SR-forløbet på STX og i løbet af efteråret på HF.

### **Fagligt og pædagogisk samarbejde i team og faggrupper**

Skolens trivselsudvalg har igangsat et udviklingsarbejde med at udarbejde en ny beskrivelse af teamarbejdet. Dette arbejde fortsættes i skoleåret 2023/24.

I forlængelse af skolens kvalitetstilsyn og igangværende strategi- og udviklingsarbejde har der været sat fokus på faggruppesamarbejdet. Dette er bl.a. blevet temasat til årets faggruppeudviklingssamtaler og i udviklingsarbejdet om plagiat.

Arbejde fortsættes i skoleåret 2023/24 med fokus på at udarbejde en ny beskrivelse af faggruppesamarbejdet og herunder også en ny mødestruktur.

## Med afsæt i skolens evalueringsplan formuleres følgende strategiske mål for skoleåret 2023-2024

### **Værdigrundlag**

I forlængelse af strategiarbejdet skal der udarbejdes et nyt værdigrundlag. Arbejdet er forankret i det tidligere strategiarbejde og skal desuden inddrage elever og medarbejdere.

### **Fortsat stabil drift**

Fortsættelse af arbejdet med at sikre stabil drift inden for områderne: skemalægning, driftsårshjul, økonomi og bæredygtighed samt evaluering og udvikling i de administrative teams. Desuden fokus på det generelle samarbejde og kommunikation mellem ledelse og sekretariat.

### **Læringsrummet og læringsmiljø**

Fortsættelse af det pædagogiske udviklingsarbejde fra skoleåret 2022-23. Fokus på håndtering af de nye IT-regler og på en pædagogik/didaktisk diskussion af IT-i klasserummet - med inddragelse af team og faggrupper. Desuden fokus på formidling til- og aktivering af eleverne.

Fortsættelse af strategigruppens fokusgruppeinterviews med elever.

### **Overgang til gymnasiet**

Fortsættelse af samarbejdet med lokale folkeskoler om overgangen mellem grundskole og ungdomsuddannelse. Fokus på pædagogisk didaktisk samarbejde med folkeskolerne og internet i faggrupperne på SG.

### **Brobygning med Absalon**

Realisering af partnerskabsaftalen mellem SG og Professionshøjskolen Absalon. Fokus for samarbejdet er udvikling af fælles faglige forløb og lignende aktiviteter for stx-studerende mhp. at styrke det gensidige kendskab og udnytte synergier på tværs af institutionerne.

### **Skriftlighed**

Fortsættelse af det pædagogiske udviklingsarbejde fra skoleåret 2022-23. Fokus er på aktivering og understøttelse af faggrupper og team og formidling af viden til eleverne.

### **Fagligt og pædagogisk samarbejde i team og faggrupper**

Videre arbejde med gennemsyn og ny beskrivelse af teamarbejdet. Inddragelse af det aktive klassesamarbejde og fokus på lærerrollen i klasserummet (både det faglige og sociale). Desuden krav til praktisk koordinering og pædagogisk samarbejde herunder også koordinering af FF.

Videre arbejde med udvikling af faggruppesamarbejdet. Fokus på faglig sparring, udviklingsarbejde og didaktik. Især fokus på samarbejdet i de naturvidenskabelige faggrupper gennem Samun-projektet.

### **Tværfagligt arbejde**

En videreudvikling af de flerfaglige forløb med henblik på at styrke elevernes kompetencer i det tværfaglige arbejde og herunder især opgaveskrivning i forbindelse med SRP. Desuden fokus på innovation i de flerfaglige forløb og SRP.

### **Studieture**

Udvikling af et nyt studieturskoncept for SG. Arbejdet bliver varetaget af et ad-hoc udvalg.